Prilozi povijesti umjetnosti u Dalmaciji
Prilozi povijesti umjetnosti u Dalmaciji (akr. PPUD) je znanstveni časopis koji izdaju Konzervatorski odjel Ministarstva kulture Republike Hrvatske za područje Splitsko-dalmatinske županije (nekad Konzervatorski zavod za Dalmaciju) i Književni krug u Splitu. U njemu se objavljuju recenzirani znanstveni članci iz područja hrvatske povijesti umjetnosti i arheologije, posebno dalmatinske, uključujući podatke o novootkrivenim spomenicima, atributivne priloge, novu arhivsku građu, inventar, monografske i ikonografske studije, iscrpne povijesno-umjetničke topografije i indekse majstora koji su do 20. stoljeća djelovali na tim prostorima. U prvom redu prezentiraju se istraživanja dalmatinske umjetničke baštine (slikarstva, kiparstva, arhitekture, urbanizma, arheologije i primijenjenih umjetnosti), odnosno srodnih umjetničkih opusa i pojava. Kao znanstvena publikacija u kategorizaciji časopisa Nacionalnog vijeća za znanost ocijenjeni su najvećom ocjenom (A1). Od 1946. od 1950. objavljeno je prvih šest svezaka koji su bili posebne studije, a od 1953. počeo se izdavati kao godišnjak, iako s povremenim pauzama od dvije, tri ili pet godina. Do 2017. objavljeno je ukupno 47 svezaka. Urednici časopisa bili su C. Fisković od 1946. do 1975. (1–20. svezak), D. Domančić od 1980. do 1991. (21–25. i 27–31), J. Belamarić 1986. i od 1992. do 2008. (26. i 32–41), te R. Bužančić od 2011. godine (42–43). Među izdanjima se posebno ističu zbornici u čast C. Fiskovića, K. Prijatelja i I. Petriciolija, odnosno monografski svesci o spomenicima otoka Visa i Lastova.

Vanjske veze 
 Prilozi povijesti umjetnosti u Dalmaciji na Portalu znanstvenih časopisa Republike Hrvatske (Hrčak)
 Prilozi povijesti umjetnosti u Dalmaciji u Hrvatskoj enciklopediji (LZMK)
 Prilozi povijesti umjetnosti u Dalmaciji 43 na stranicama Književnog kruga Split (posljednje izdanje)

Nastanci 1946.
Hrvatski stručni i znanstveni časopisi
Povijest Dalmacije